CELEX: 62017CN0683
Language: sk
Date: 2017-12-06 00:00:00
Title: Vec C-683/17: Návrh na začatie prejudiciálneho konania, ktorý podal Supremo Tribunal de Justiça (Portugalsko) 6. decembra 2017 – Cofemel – Sociedade de Vestuário S.A./G-Star Raw CV

12.2.2018   
            
            
               SK
            
            
               Úradný vestník Európskej únie
            
            
               C 52/23
            
         Návrh na začatie prejudiciálneho konania, ktorý podal Supremo Tribunal de Justiça (Portugalsko) 6. decembra 2017 – Cofemel – Sociedade de Vestuário S.A./G-Star Raw CV
   (Vec C-683/17)
   (2018/C 052/34)
   Jazyk konania: portugalčina
   
      Vnútroštátny súd, ktorý podal návrh na začatie prejudiciálneho konania
   
   Supremo Tribunal de Justiça
   
      Účastníci konania pred vnútroštátnym súdom
   
   
      Navrhovateľka: Cofemel – Sociedade de Vestuário S.A.
   
      Odporkyňa: G-Star Raw CV
   
      Prejudiciálne otázky
   
   
               1.
            
            
               Odporuje výkladu článku 2 písm. a) smernice 2001/29/ES (1), uskutočnenému Súdnym dvorom Európskej únie, vnútroštátna právna úprava – v prejednávanej veci čl[ánok] 2 ods. 1 bod i) Código de Direitos de Autor e Direitos Conexos (kódex autorských práv a s nimi súvisiacich práv) (CDADC) – ktorá ochranu autorských práv priznáva dielam úžitkového umenia, priemyselným dizajnom a vzorom alebo dielam dizajnu, ktoré nad rámec sledovaného úžitkového cieľa vytvárajú vizuálny efekt, ktorý má z estetického hľadiska vlastný charakter a rozlišovaciu spôsobilosť, pričom jeho originalita je základné kritérium, ktorým sa riadi priznanie ochrany v oblasti autorských práv?
            
         
               2.
            
            
               Odporuje výkladu článku 2 písm. a) smernice 2001/29/ES, uskutočnenému Súdnym dvorom Európskej únie, vnútroštátna právna úprava – v prejednávanej veci čl[ánok] 2 ods. 1 bod i) CDADC – ktorá ochranu autorských práv priznáva dielam úžitkového umenia, priemyselným dizajnom a vzorom alebo dielam dizajnu, ak si vzhľadom na mimoriadne náročné posúdenie, pokiaľ ide o ich umeleckú hodnotu, a vzhľadom na názory prevládajúce v kultúrnych a inštitucionálnych kruhoch, zaslúžia označenie „umelecká tvorba“ alebo „umelecké dielo“?
            
         
      (1)  Smernica Európskeho parlamentu a Rady 2001/29/ES z 22. mája 2001 o zosúladení niektorých aspektov autorských práv a s nimi súvisiacich práv v informačnej spoločnosti (Ú. v. EÚ L 167, 2001, s. 10; Mim. vyd. 17/001, s. 230).